Virðulegur forseti . Ég þakka hv. þingmanni fyrirspurnirnar og er svona aðeins að melta það sem hv. þingmaður sagði . Ég hef verið kallaður ýmislegt , virðulegur forseti , í gegnum tíðina en aldrei dama , hvað þá falleg dama . Ég fer bara með þetta inn í helgina [ Hlátur í þingsal . ] og kýs að ræða það ekkert frekar og veit ekkert hvernig ég á að taka því . En varðandi það að allir séu að bjóða okkur gull og græna skóga þá höfum við lagt áherslu á það að efla samskipti við þjóðir og það kemur ekki af sjálfu sér að við fáum þessa athygli eða heimsóknir . Það gerist ekki af sjálfu sér . En á sama tíma er mikilvægi okkar að aukast út af staðsetningu okkar , m.a. út af norðurskautsmálum . Í því felast ekki bara tækifæri , í því felast líka ógnanir og við þurfum að stíga varlega til jarðar og hugsa vel hvernig við vinnum úr því . Við höfum ekki sett neinar viðskiptaþvinganir á Rússa , þeir settu viðskiptaþvinganir á okkur . Við tókum þátt í því vegna þess að þeir brutu alþjóðalög . Hér er ég að vísa í innlimun Krímskaga sem er mjög alvarlegt mál og þau átök hafa kostað 10.000 manns lífið . Allar þjóðir hafa hag af því að halda alþjóðalög en enginn meira en smáþjóðir og við hljótum alltaf að standa með því þegar farið er í aðgerðir til að mótmæla því að menn séu að brjóta alþjóðalög . Á hinn bóginn höfum við unnið mjög að því að efla viðskiptin við Rússland . Það hefur gengið eftir . Þau hafa aukist gríðarlega mikið á undanförnum árum og það hafa farið margar viðskiptasendinefndir og búið er að stofna íslenskt-rússneskt viðskiptaráð og við sjáum núna stóra samninga sem hafa verið gerðir af hátæknifyrirtækjunum okkar , svo ég vísi í Marel , Skagann 3X og önnur slík fyrirtæki . Það er auðvitað partur af hagsmunagæslu okkar . ( Forseti hringir . ) Hv. þingmaður þarf eiginlega að spyrja Pútín , ég er búinn að gera það sjálfur , hvort hann vilji ekki hætta þessum viðskiptaþvingunum á okkur því að við ráðum ekki þeirra málum .